**Pressemeddelelse   
15. april 2021**

Gå med på tur

og få en god historie om Ry

I anledning af Rys 150 års jubilæum inviterer Greenways.dk, på vegne af Fælles om Ry, alle interesserede til at gå med på historiske fortælleture i maj måned. Turene, som varer ca. halvanden time (roligt tempo – mange stop), tager udgangspunkt i byens og egnens historie og alle ture har en kyndig guide i spidsen.

* Gå tur med Søhøjlandsmalerne og guide Karsten Hull rundt i byen – Hvorfor kom malerne rejsende helt fra Køwenhavn? Hvad så de? Hvad malede de? Hvad talte de om? Turen går bl.a. til Kyhnsminde, Hotel Ry og Anna Klindt Sørensens Have.
* Gå med historiefortæller Bendt Nielsen med på en tur på Kildebjerg – det nye Ry.Få historien om dengang Kildebjerg blot var en bette bakke ude på landet, om arkæologi og jernalderfund, om Siim Skov, om fattiggården, det store udviklingsprojekt, golfbanen, pulszonere, og hverdagen i den nye bydel.
* Tag med på turen ”Med udsigt til Himmelbjerget” –og hør Søhøjlandets fascinerede historie: om istiden og landskabets dannelse, om stenalder, jernalder og middelalder, klostre og konger, enevælde og folkestyre – og demokratiets spæde fødsel. Og om Rys rolle i alt det. Guide Bjarne Jensen går til Skimminghøj, og med udsigt til Himmelbjergtårnet fortæller han historien – sikkert tilsat et par anekdoter.
* Fortælleturene kombinerer de gode historier med aha-oplevelser og frisk luft. Mange vil sikkert blive overraskede over, hvor mange fantastiske historier, der gemmer sig i bygningerne, byen og landskabet, siger Mia Bay fra Greenways.dk.

Også en jubilæumsbog med titlen ”50 skønne, sjove, skjulte og smukke oplevelser i Ry og omegn” og en udstilling i Torvehallen om Rys udvikling gennem 150 år er på trapperne. Begge dele kan opleves fra 2. maj og bliver til i regi af Greenways.dk på vegne af Fælles om Ry.

Fakta:  
Gå med Søhøjlandsmalerne rundt i byen: Mandag 3. maj kl. 19.00 & søndag 16. maj kl. 11.00. Mødested: Torvehallen, Klostervej, 8680 Ry. Guide: Karsten Hull.  
Kildebjerg – det nye Ry: Søndag 9. maj kl. 11.00 & onsdag 19. maj kl. 19.00. Mødested: Kildebjerg Erhvervshus, Rugaardsvej 5, 8680 Ry. Guide: Bendt Nielsen   
Med udsigt til Himmelbjerget: Onsdag 5. maj kl. 19.00 & onsdag 12. maj kl. 19.00 & lørdag 22. maj kl. 11.00. Mødested: Torvehallen, Klostervej, 8680 Ry. Guide: Bjarne Jensen

Tilmelding: <https://www.ry.dk/wp-content/uploads/2021/04/Program-opdateret-19.4.pdf>

Hvor du også kan se hele jubilæumsprogrammet.